Έρμιν Σίλιακ

Ο Έρμιν Σίλιακ (Ermin Šiljak) (γεν. 1973) είναι παλαίμαχος διεθνής ποδοσφαιριστής από τη Σλοβενία. Εκτός από τη χώρα του αγωνίστηκε σε διάφορες ομάδες σε πολλές χώρες: Γαλλία, Ελβετία, Σουηδία, Βέλγιο και Κίνα. Έπαιξε δυο σεζόν και στην Ελλάδα στην Α΄ Εθνική με τoν Πανιώνιο. Αγωνιζόταν ως κεντρικός επιθετικός και αποτελεί έναν από τους καλύτερους σκόρερ στη μικρή ποδοσφαιρική ιστορία της ανεξάρτητης Σλοβενίας.

Βιογραφικό 

Ο Έρμιν Σίλιακ γεννήθηκε στις 11 Μαΐου 1973 στη Λιουμπλιάνα. Ξεκίνησε το ποδόσφαιρο το 1992 στη Σβόμποντα. Το 1993 πήγε στην Ολύμπια Λιουμπλιάνα, με την οποία κατέκτησε δύο συνεχόμενα πρωταθλήματα (1993-94, 1994-95) και ένα Κύπελλο Σλοβενίας (1995-96). Παράλληλα, το 1996 αναδείχθηκε πρώτος σκορερ του πρωταθλήματος με 25 γκολ.

Από το 1996 άρχισε μια περιπλάνηση σε διάφορα ευρωπαϊκά πρωταθλήματα, παντού με επιτυχία. Ξεκίνησε στη γαλλική Μπαστιά, με την οποία το 1997 πήρε το Κύπελλο Ιντερτότο. Το 1998 πήγε στην ελβετική Σερβέτ Γενεύης, με την οποία κατέκτησε το πρωτάθλημα το 1999 και το Κύπελλο Ελβετίας το 2001. Το καλοκαίρι του 2001 συνέχισε στη σουηδική Χάμαρμπι, με την οποία πήρε το πρωτάθλημα Σουηδίας.

Το Δεκέμβριο του 2001 μεταγράφηκε στον Πανιώνιο, όπου έπαιξε μιάμιση σεζόν. Πέτυχε 7 γκολ σε 12 ματς τη σεζόν 2001-02, στην οποία ο ομάδα της Ν. Σμύρνης τερμάτισε 7ος και έχασε την έξοδο στο Κύπελλο ΟΥΕΦΑ στις καθυστερήσεις της τελευταίας αγωνιστικής, όταν ισοφαρίστηκε (1-1) από τον Ηρακλή. Την επόμενη σεζόν πέτυχε 6 γκολ σε 26 ματς βοηθώντας το σύλλογο να τερματίσει 5ος και να προκριθεί στο Κύπελλο ΟΥΕΦΑ.

Στο τέλος της σεζόν σε ηλικία 30 ετών αποφάσισε να ταξιδέψει στην Άπω Ανατολή, υπογράφοντας συμβόλαιο με την Ντάλιαν Σιντέ (Dalian Haichang International Football Team Shide FC), κορυφαία ομάδα της Κίνας, με την οποία έφτασε στον τελικό του Κυπέλλου 2003 και συμμετείχε στο Ασιατικό Τσάμπιονς Λιγκ 2004, στο οποίο αναδείχθηκε πρώτος σκόρερ.

Το 2005 επέστρεψε στην Ευρώπη, στη βελγική Μουσκρόν, με την οποία ήταν φιναλίστ του Κυπέλλου Βελγίου το 2006 και έπειτα σταμάτησε το ποδόσφαιρο.

Στην εθνική ομάδα 

Ο Σίλιακ υπήρξε βασικό στέλεχος και κύριος σκόρερ της εθνικής Σλοβενίας από το 1994 ως το 2003. Έπαιξε σε 48 ματς και πέτυχε 14 γκολ. Με τη Σλοβενία έλαβε μέρος στην τελική φάση του Ευρωπαϊκού πρωταθλήματος 2000. Επίσης, πέτυχε 8 γκολ στην προκριματική φάση του Ευρώ 2004, μεταξύ των οποίων και το γκολ στο ισόπαλο 1-1 εκτός έδρας στον πρώτο αγώνα των πλέιοφ κατά της Κροατίας, το οποίο όμως δεν ήταν αρκετό για την πρόκριση στην τελική φάση, αφού η ομάδα του ηττήθηκε με 0-1 στην έδρα της στη ρεβάνς.

Καριέρα

Τίτλοι-Διακρίσεις 

 Ομαδικές 
 Πρωταθλήματα Σλοβενίας (2): 1993-94, 1994-95
 Κύπελλο Σλοβενίας: 1996
 Κύπελλο Ιντερτότο: 1997
 Πρωτάθλημα Ελβετίας: 1998-99
 Κύπελλο Ελβετίας: 2000-01
 Πρωτάθλημα Σουηδίας: 2001
 Κύπελλο Κίνας (φιναλίστ): 2003
 Κύπελλο Βελγίου (φιναλίστ): 2006

  Ατομικές 
 Πρώτος σκόρερ πρωταθλήματος Σλοβενίας: 1995-96 (25 γκολ)
 Πρώτος σκόρερ Τσάμπιονς Λιγκ Ασίας: 2004 (7 γκολ)

Αναφορές

Εξωτερικοί σύνδεσμοι 

 Player profile 
 Player profile
 Player profile

Σλοβένοι ποδοσφαιριστές
Ποδοσφαιριστές Πανιωνίου
Ποδοσφαιριστές Εθνικής Σλοβενίας
Επιθετικοί ποδοσφαιριστές
Ποδοσφαιριστές Ευρωπαϊκού Πρωταθλήματος 2000
Ποδοσφαιριστές Λιγκ 1
Ποδοσφαιριστές Σούπερ Λιγκ Ελλάδας
Ποδοσφαιριστές ΣΚ Μπαστιά
Ποδοσφαιριστές Σερβέτ Γενεύης
Ποδοσφαιριστές Ρουαγιάλ Εξελσιόρ Μουσκρόν
Ποδοσφαιριστές Χάμαρμπυ ΙΦ
Ποδοσφαιριστές Νταλιάν Σιντέ ΦΚ
Ποδοσφαιριστές ΝΚ Σβομπόντα
Ποδοσφαιριστές ΝΚ Ολίμπια Λιουμπλιάνα (1911-2004)
Προπονητές ποδοσφαίρου ΝΚ Ολίμπια Λιουμπλιάνα (2005)
Σλοβένοι προπονητές ποδοσφαίρου
Ποδοσφαιριστές Εθνικής Σλοβενίας Κ21
Ξένοι ποδοσφαιριστές στην Ελλάδα